Det er LO-Aalborg, som arrangerer demonstrationen, som de selv vælger at kalde en "happening". I protest mod overenskomstforhandlingerne forsøger de at gøre politikerne opmærksomme på deres utilfredshed. At LO-folkene netop smælder med fanerne foran Aalborghallen, skyldes, at Kommunernes Landsforening i de her dage holder kommunalpolitisk topmøde - tidligere kendt som delegeretmøde. Hos Nordjyllands Politi er man opmærksomme på demonstrationen, men forventer ikke nogen uro: - Vi kigger da lejlighedsvis forbi, siger vagtchef Peter Redder. Demonstrationen forventes at vare et par timer.

Referat:
Fra klokken 08.00 torsdag morgen demonstrerer omkring 300 mennesker foran Aalborghallen i protest mod overenskomstforhandlinger